DA verwelkom Dirco-hoof se afdankingFoto ter illustrasie. (Argieffoto) Die DA het die departement van internasionale betrekkinge en samewerking (Dirco) se besluit om sy finansiële hoof, Caiphus Ramashau, die trekpas te gee ná sy beweerde betrokkenheid by ŉ omstrede transaksie in New York, verwelkom. Maroela Media het vroeër berig dat Ramashau afgedank is na afloop van ŉ tugsaak teen hom oor die aankoop van ŉ stuk grond in dié stad. Die onbeboude stuk grond sou glo vir kantore en verblyf vir Suid-Afrikaanse diplomate by die Verenigde Nasies en die konsulaat in die stad ontwikkel word. Mergan Chetty, die DA se adjunk-skaduminister vir internasionale betrekkinge, het in ŉ verklaring gesê die departement het altesame R118 miljoen in belastinggeld aan die Simeke Group en JV Regiments Capital betaal om die grond aan te koop en ontwikkel. Die bedrieglike saketransaksie is egter eers geopenbaar tydens ŉ oorsigbesoek aan die perseel toe die betrokke parlementêre portefeuljekomitee ŉ vervalle gebou op die perseel gewaar het. Die reusebedrag geld wat aan die stuk grond bestee is, is glo deur die direkteur-generaal, Kgabo Mahoai, goedgekeur sonder die nodige toestemming van die tesourie. Dié is verlede maand reeds in die pad gesteek. Die DA meen hoewel stappe teen Ramashau en Mahoai noemenswaardig is, moet pres. Cyril Ramaphosa steeds ŉ aantal figure in die departement uit hul poste skors of ontslaan. “Maite Nkoana-Mashabane, die minister van internasionale betrekkinge en samewerking, moet ook aanspreeklik gehou word vir haar betrokkenheid by die saak, aangesien die transaksie onder haar leierskap plaasgevind het,” het Chetty gesê. Sy sê die ambassadeur van Suid-Afrika in New York, Jerry Matjila, wat destyds die direkteur-generaal was, moet ook aan die pen ry. Die DA gaan glo ŉ brief aan Ramaphosa in dié verband rig.